–Наш аграном Віктар Алегавіч вырасціў добры ўраджай, і нам застаецца адно: даваць добры намалот. І даём: два дні запар я намалочваў па 100 тон зерня. Мой КЗС-1218 хоць і стары, сёмы год яму, але пакуль не падводзіць. Праўда, перад выхадам у поле давялося добра-такі яго падрамантаваць, – вясёлы, шчыры, Леанід лёгка павёў размову, і адразу ўзнікла адчуванне, што ведаю яго як шчырага працаўніка не першы год, што сёлетні ягоны поспех не выпадковы. Усё, усё задавальняе камбайнера на жніве: і арганізацыя працы, і заробак, і абеды, якія прывозяць у поле.